PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/ZK/3/1/065	Bratislava, 24. mája 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľmi KOBRA, spol. s r. o., 984 01 Opatová 538, IČO 31639674 a Fond národného majetku, Drieňová 27, 821 01 Bratislava, IČO 17333768, zastúpeným JUDr. Slavomírom Jurčom, Bardejov, vo veci koncentrácie podnikateľov KOBRA, spol. s r. o., 984 01 Opatová 538, IČO 31639674 a Fond národného majetku, Drieňová 27, 821 01 Bratislava, IČO 17333768,

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v získaní priamej spoločnej kontroly podnikateľmi KOBRA, spol. s r. o., 984 01 Opatová 538, IČO 31639674 a Fond národného majetku, Drieňová 27, 821 01 Bratislava, IČO 17333768, nad podnikom podnikateľa Slovenská autobusová doprava Lučenec, akciová spoločnosť, Mikušovská cesta 5, 984 01 Lučenec, IČO 36054259, na základe Zmluvy o kúpe akcií č. 2251/2005 zo dňa 28. 4. 2005 z a s t a v u j e , pretože dôvod na konanie nebol daný.

O d ô v o d n e n i e :

	Protimonopolnému úradu Slovenskej republiky, odboru koncentrácií (ďalej len „úrad“) bolo listom spoločnosti KOBRA, spol. s r. o., 984 01 Opatová 538, IČO 31639674 (ďalej len „Kobra“), zaevidovaným úradom pod číslom 2494/2005 dňa 29. 4. 2005, doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) - získanie priamej spoločnej kontroly podnikateľmi Kobra a Fond národného majetku, Drieňová 27, 821 01 Bratislava, IČO 17333768 (ďalej len „FNM SR“), zastúpeným JUDr. Slavomírom Jurčom, Bardejov, nad podnikom podnikateľa Slovenská autobusová doprava Lučenec, akciová spoločnosť, Mikušovská cesta 5, 984 01 Lučenec, IČO 36054259 (ďalej len „SAD Lučenec“), na základe Zmluvy o kúpe akcií č. 2251/2005 zo dňa 28. 4. 2005 (ďalej len „Zmuva“), ku ktorému sa podnikateľ FNM SR pripojil listom, zaevidovaným úradom pod číslom 2580/2005 dňa 4. 5. 2005.

Na základe tohto oznámenia sa dňa 29. 4. 2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci predmetnej koncentrácie, ktorému bolo pridelené číslo správneho konania 0056/OK/2005.

Úrad, listom číslo 2590/PMÚ SR/2005 zo dňa 5. 5. 2005, upovedomil oznamovateľov FNM SR a Kobra so začatím správneho konania a zároveň ich vyzval na doplnenie oznámenia koncentrácie vzhľadom na to, že doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona v rozsahu podľa vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie, t. j. oznámenie koncentrácie bolo neúplné. Úrad v tomto liste ďalej upovedomil oznamovateľov, že podľa § 11 zákona lehota na vydanie rozhodnutia nezačala plynúť.

Úrad nevyzval oznamovateľov koncentrácie FNM SR a Kobra na zaplatenie správneho poplatku. Keďže správny poplatok podľa zákona č. 145/1995 Z. z. o správnych poplatkoch v znení neskorších predpisov nebol zaplatený, lehota na vydanie rozhodnutia vo veci predmetnej koncentrácie podľa § 11 zákona nezačala plynúť.

Oznamovatelia koncentrácie doplnil oznámenie predmetnej koncentrácie listami, zaevidovaným úradom pod číslami 2631/2005 dňa 9. 5. 2005 a 2762/2005 dňa 13. 5. 2005.

Z podkladov a informácií, ktoré boli úradu predložené oznamovateľmi predmetnej koncentrácie FNM SR a Kobra v správnom konaní, vyplynuli nasledujúce skutočnosti:

1. Podnikatelia

	Podľa § 2 ods. 1 písm. a) zákona sa zákon vzťahuje na podnikateľov.
Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“)), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

FNM SR

FNM SR je podľa § 27 ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej len „zákon č. 92/1991 Zb.“) právnická osoba zriadená osobitným zákonom, zapísaná do obchodného registra, ktorá vykonáva činnosť podľa zákona č. 92/1991 Zb. vo verejnom záujme.
FNM SR podľa výpisu z Obchodného registra Okresného súdu Bratislava I, oddiel Po, vložka číslo 30/B zo dňa 12. 4. 2005, je inou právnickou osobou. Medzi predmety činnosti FNM SR patrí aj preberanie majetku štátu schváleného na prevod na iné osoby v rámci privatizácie podľa zákona č. 92/1991 Zb.; nadobúdanie akcií na základe účasti na podnikaní akciových spoločností a vykonávanie práv akcionára a predávanie privatizovaného majetku vo verejných dražbách.

Z vyššie uvedených skutočností vyplýva, že FNM SR je podnikateľom podľa § 2 Obchodného zákonníka, a teda je podnikateľom aj podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Na základe splnomocnenia podnikateľa FNM SR zo dňa 11. 11. 2002, zastúpeného podpredsedom výkonného výboru Ing. Petrom Huňorom a členom výkonného výboru Ing. Karolom Dudásom, bol JUDr. Slavomír Jurč, Bardejov, splnomocnený, aby zastupoval FNM SR vo všetkých úkonoch týkajúcich sa konania na úrade vo veci predmetnej koncentrácie.

Kobra

	Spoločnosť Kobra podľa výpisu Obchodného registra Okresného súdu Banská Bystrica, oddiel Sro, vložka číslo 3108/S zo dňa 21. 4. 2005 je spoločnosťou s ručením obmedzeným, má základné imanie 200 000 Sk a bola zapísaná dňa 16. 11. 1995. Predmetom jej podnikania (činnosti) sú cestná nákladná doprava; veľkoobchodná a maloobchodná činnosť v rozsahu živností voľných; sprostredkovanie obchodu a reklamná a propagačná činnosť.
	Podľa výpisu zo živnostenského registra číslo 6006-5918 zo dňa 11. 5. 2005 spoločnosť Kobra má predmety podnikania veľkoobchodná a maloobchodná činnosť v rozsahu živností voľných; sprostredkovanie obchodu a reklamná a propagačná činnosť.

Z vyššie uvedeného vyplýva, že spoločnosť Kobra je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2. Forma koncentrácie

	Podľa § 9 ods. 1 písm. b) zákona koncentrácia je proces ekonomického spájania podnikateľov, ktorým je získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

V oznámení predmetnej koncentrácie podnikatelia FNM SR a Kobra opísali štruktúru predmetnej koncentrácie nasledovne:

„Vláda Slovenskej republiky (ďalej len „SR“) uznesením č. 1027 zo dňa 3. 11. 2004 vydala rozhodnutie č. 1027/2004 o privatizácii 49 % akcií spoločnosti SAD Lučenec v prospech spoločnosti Kobra. Na základe tohto rozhodnutia FNM SR uzavrel so spoločnosťou Kobra Zmluvu. FNM SR touto zmluvou predal spoločnosti Kobra 58 665 ks akcií, čo predstavuje 49 %-ný podiel na základnom imaní spoločnosti SAD Lučenec.
Na základe tejto zmluvy medzi FNM SR a spoločnosťou Kobra došlo k procesu ekonomického spájania podnikateľov - koncentrácii podľa § 9 ods. 1 písm. b) zákona.“
Za účastníkov koncentrácie označili podnikateľov Kobra a FNM SR.

	Úrad po preštudovaní Zmluvy zistil nasledujúce skutočnosti:

	Podľa čl. 1 ods. 1.1 Zmluvy predávajúci nadobudol a je majiteľom akcií spoločnosti SAD Lučenec v súlade so zákonom č. 92/1991 Zb.
Podľa čl. I ods. 1.3 Zmluvy vláda SR uznesením č. 1027 zo dňa 3. 11. 2004 vydala podľa § 10 ods. 1 zákona č. 92/1991 Zb. rozhodnutie č. 1027/2004 o privatizácii spoločnosti SAD Lučenec priamym predajom jej akcií kupujúcemu. Kupujúci bol vybraný Ministerstvom hospodárstva SR vo výberovom konaní.
Podľa čl. 2 ods. 2.1 Zmluvy predmet Zmluvy predávajúci predáva a kupujúci kupuje 58 665 ks akcií, čo predstavuje 49 %-ný podiel na základnom imaní spoločnosti SAD Lučenec ku dňu uzavretia Zmluvy.

Na základe Zmluvy úrad zistil, že podnikateľ FNM SR ako výhradný vlastník prevádzaných akcií spoločnosti SAD Lučenec predá 49 % akcií spoločnosti SAD Lučenec podnikateľovi Kobra. Zmluva predstavuje právny základ pre nadobudnutie 49 % akcií spoločnosti SAD Lučenec podnikateľom Kobra. Vlastníkom 51 % akcií spoločnosti SAD Lučenec zostane podnikateľ FNM SR.

Na základe Stanov SAD Lučenec zo dňa 17. 4. 2002 úrad zistil, že:
•	počet hlasov akcionára sa spravuje menovitou hodnotou jeho akcií, pričom akcionár má toľko hlasov, koľkokrát je súčet menovitých hodnôt jeho akcií násobkom 1 000 Sk;
•	valné zhromaždenie sa skladá zo všetkých na ňom prítomných akcionárov;
•	valné zhromaždenie rozhoduje o použití finančných prostriedkov z peňažného vkladu na zvýšenie základného imania spoločnosti SAD Lučenec súvisiaceho s platobnými podmienkami dohodnutými v Zmluve, t. j. rozhoduje o väčšine investícií, dvojtretinovou väčšinou prítomných hlasov;
•	valné zhromaždenie rozhoduje o uzatvorení zmluvy o výkone vo verejnom záujme a o odstúpení od tejto zmluvy pri nedodržaní zmluvných podmienok, t. j. rozhoduje o strategickom obchodnom pláne, dvojtretinovou väčšinou prítomných hlasov.

Úrad na základe vyššie uvedených ustanovení Stanov SAD Lučenec zistil, že o strategickom obchodnom správaní spoločnosti SAD Lučenec nemôže rozhodovať nezávisle len jeden akcionár, a teda nejde o získanie výlučnej kontroly podnikateľom Kobra nad podnikom podnikateľa SAD Lučenec, ale akcionári sa musia dohodnúť na určovaní a prijímaní strategických zámerov obchodnej politiky podnikateľa SAD Lučenec, a teda predmetnou koncentráciou ide o získanie spoločnej kontroly podnikateľmi FNM SR a Kobra nad podnikom podnikateľa SAD Lučenec.

Na základe vyššie uvedených skutočností úrad zistil, že v predmetnom prípade bola naplnená skutková podstata § 9 ods. 1 písm. b) zákona v spojení s § 9 ods. 4 písm. b) zákona, pričom ide o priamu spoločnú kontrolu podnikateľmi FNM SR a Kobra nad podnikom podnikateľa SAD Lučenec, t. j. že sa jedná o koncentráciu v zmysle zákona.

3. Účastníci koncentrácie a správneho konania

Podľa § 25 ods. 3 písm. d) zákona účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že predmetnou koncentráciou podľa § 9 ods. 1 písm. b) zákona dochádza k získaniu priamej spoločnej kontroly podnikateľmi FNM SR a Kobra nad podnikom podnikateľa SAD Lučenec. Z uvedeného vyplýva, že podnikateľmi, ktorí získavajú kontrolu sú FNM SR a Kobra a podľa § 25 ods. 3 písm. d) zákona sú účastníkmi predmetného správneho konania.

Keďže podnikateľ FNM SR, ktorý pred koncentráciou výlučne kontroloval podnikateľa predstavujúceho predmet koncentrácie, t. j. SAD Lučenec a po koncentrácii bude kontrolovať tohto podnikateľa spolu s ďalším podnikateľom Kobra, účastníkmi koncentrácie sú podnikatelia, ktorí získavajú spoločnú kontrolu (FNM SR a Kobra), a to vrátane podnikateľa, ktorý pred posudzovanou koncentráciou vykonával nad nadobúdaným subjektom výlučnú kontrolu. Podnikateľ, nad ktorým sa získava spoločná kontrola (SAD Lučenec), nie je účastníkom koncentrácie
Z uvedeného vyplýva, že účastníkmi koncentrácie sú podnikatelia FNM SR a Kobra.

4. Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.
Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).
Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzavretá dňa 28. 4. 2005, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2004.

Z informácií poskytnutých účastníkmi konania FNM SR a Kobra úrad zistil, že spoločný celosvetový celkový obrat účastníkov koncentrácie FNM SR a Kobra za uzavreté účtovné obdobie predchádzajúce vzniku koncentrácie, t. j. rok 2004, bol 5 359 402 000 Sk; prvý účastník koncentrácie FNM SR dosiahol v SR celkový obrat 5 359 402 000 Sk a druhý účastník koncentrácie Kobra dosiahol v SR celkový obrat 0 Sk.
Finančná pomoc v roku 2004 nebola poskytnutá ani jednému účastníkovi predmetnej koncentrácie.

Aj keď spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, rok 2004 bol vyšší ako 1 200 000 000 Sk, ale len jeden účastník koncentrácie FNM SR dosiahol obrat vyšší ako 360 000 000 Sk.
Úrad zistil, že neboli splnené podmienky uvedené v § 10 ods. 1 písm. a) zákona, t. j. že sa nejedná o koncentráciu, ktorá podlieha kontrole úradu podľa § 10 ods. 1 písm. a) zákona.

	Keďže predmetná koncentrácia nepodliehala kontrole úradu podľa § 10 ods. 1 písm. a) zákona, úrad skúmal, či podlieha kontrole úradu podľa § 10 ods. 1 písm. b) zákona.

Aj keď aspoň jeden účastník koncentrácie FNM SR dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie, no aspoň jeden ďalší z účastníkov koncentrácie nedosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie, t. j. rok 2004.
Úrad zistil, že neboli splnené ani podmienky uvedené v § 10 ods. 1 písm. b) zákona, t. j. že sa nejedná o koncentráciu, ktorá podlieha kontrole úradu podľa § 10 ods. 1 písm. b) zákona.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

O tejto skutočnosti boli podnikatelia FNM SR a Kobra informovaní listom číslo 2685/PMÚ SR/2005 zo dňa 10. 5. 2005.

	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručí:

KOBRA, spol. s r. o.
Ján Božík
konateľ
984 01 Opatová 538

JUDr. Slavomír Jurč
Fond národného majetku
Slovenskej republiky
Drieňová 27
821 01  Bratislava 2